In nomine sanctæ et individuæ Trinitatis, Patris videlicet et Filii, et Spiritus sancti. Notum esse volo sanctæ Dei ecclesiæ fidelibus tam præsentibus quam futuris ego Robertus Burgundionum Dux, Roberti Francorum Regis filius, quod in ipsius mei initio gubernandi Ducaminis, dum more solito avide investigare cœpissem, quæ meis lege hereditaria habenda forent et retinenda usibus, quorumdam pravo suasu vindicavi mihi quandam potestatem Vivarium nomine super Oscaram fluvium sitam, quam jam Divionense cœnobium dono Othonis comitis, qui cognominatur Vuillermus, cum ecclesiis, villis, terris, consuetudinibus, mancipiis utriusque sexus, cum etiam rebus omnibus ad eam pertinentibus, jam XXX annis possederat. De qua idcirco prædicto monasterio intuli præjudicium, qui hanc Henricum Ducem patris mei avunculum olim possedisse a quibusdam fuit relatum. Verum ubi ab abbate Halinardo et monachis predicti loci lacrymabili relatione didici, qualiter idem Vuillermus comes eamdem possessionem Deo sanctoque martyri Benigno pro præfati Henrici Ducis animæ salute et suæ contulerit, qualiterque piæ memoriæ Robertus Rex pater meus, mater que mea, omnes que fratres mei pari consensu communique voto sæpedictam donationem laudaverunt atque firmaverunt: incongruum, immo periculosum arbitrans ab eorum me alienum fore devotione, divini timoris respectu tactus, simulque Dei servorum sub prædicti martyris Benigni patrocinio Deo regulariter servientium precibus motus, ea quæ injuste abstuleram juste pœnitens reddidi, et sicut eis pridem donatum fuerat perpetualiter habendum ex integro institui. Cujus redditionis ac restitutionis notitiam præsentem volui existere cartam. Quam manus nostræ firmitate subnixam, nobilium virorum fideliumque nostrorum manibus tradidi confirmandam. Ego Robertus Burgundionum Dux hanc nostræ firmitatis cartam coram me recensitam firmavi et subscribere jussi. Ego Hugo, Lingonensis ecclesiæ Episcopus, huic cartæ subscripsi, subjectamque excommunicationis sententiam adnexui, per quam auctoritate Dei omnipotentis, omniumque sanctorum ejus, precipueque beatorum martyrum Benigni atque Mauricii, quorum juri quæ sunt suprascripta videntur attributa, excommunicans anathematizo, anathematizansque excommunico, ut nullius præsentium futurorum que persona, Regis, Ducis, Præsulis, Abbatis, Comitis aut utriusque sexus alicujus ætatis, ulla occasione alicujus causæ in supra nominata potestate nomine Vivarium quicquam possessionis aut consuetudinis audeat accipere. Quod qui præsumpserit, æternæ excommunicationi et flammis gehennæ subjaceat, nisi resipuerit, et ad satisfactionis et emendationis remedium confugerit. S. Roberti Ducis; S. Hugonis Lingonensis Episcopi; S. Hugonis Autissiodorensis Episcopi; S. Beroldi Suessionensis Episcopi; S. Raynaldi Autissiodorensis comitis et fratris ejus; S. Azelini Abbatis, et Joannis fratris ejus; S. Ademari Divionensis; S. Ayrardi vicecomitis; S. Vuidonis sancti Lamberti clerici; S. Thecelini prepositi Lingonensis; S. Odolrici Archidiaconi et decani; S. Vuidonis Archidiaconi; S. Vuidrici præcentoris; S. Hugonis de Belmonte; S. Hugonis de Montesalvion; S. Aymonis de Tylecastro; S. Theodorîci militis.